[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 23.7.2008

KOM(2008) 486 endelig

FJERDE RAPPORT FRA KOMMISSIONEN TIL RÅDET OG EUROPA-PARLAMENTET

om visse tredjelandes opretholdelse af visumpligten i strid med gensidighedsprincippet i overensstemmelse med artikel 1, stk. 5, i Rådets forordning (EF) nr. 539/2001 om fastlæggelse af listen over de tredjelande, hvis statsborgere skal være i besiddelse af visum ved passage af de ydre grænser, og listen over de tredjelande, hvis statsborgere er fritaget for dette krav, ændret ved Rådets forordning (EF) nr. 851/2005 med hensyn til gensidighedsmekanismen

FJERDE RAPPORT FRA KOMMISSIONEN TIL RÅDET OG EUROPA-PARLAMENTET

om visse tredjelandes opretholdelse af visumpligten i strid med gensidighedsprincippeti overensstemmelse med artikel 1, stk. 5, i Rådets forordning (EF) nr. 539/2001 om fastlæggelse af listen over de tredjelande, hvis statsborgere skal være i besiddelse af visum ved passage af de ydre grænser, og listen over de tredjelande, hvis statsborgere er fritaget for dette krav, ændret ved Rådets forordning (EF) nr. 851/2005 med hensyn til gensidighedsmekanismen

INDHOLDSFORTEGNELSE

I. Indledning 3

II. Resultater, der er opnået siden Kommissionens tredje rapport om gensidighed 3

1. Fuld gensidighed er nu en realitet 3

1.1. Israel 3

1.2. Malaysia 4

1.3. Paraguay 4

2. Yderligere fremskridt med hensyn til gensidighed siden rapporten af 13. september 2007 4

2.1. Australien 4

2.3. Brunei Darussalam 6

2.4. Canada 6

3. Ingen fremskridt med hensyn til gensidighed siden rapporten af 13. september 2007 6

3.1. Japan 6

3.2. Panama 7

3.3. Singapore 7

3.4. USA 8

III. Konklusion 10

I. INDLEDNING

Rådets forordning (EF) nr. 539/2001 af 15. marts 2001 om fastlæggelse af listen over de tredjelande, hvis statsborgere skal være i besiddelse af visum ved passage af de ydre grænser (bilag I til forordningen, "negativlisten"), og listen over de tredjelande, hvis statsborgere er fritaget for dette krav (bilag II til forordningen, "positivlisten")[1], ændret ved Rådets forordning (EF) nr. 851/2005 af 2. juni 2005[2], er det grundlæggende instrument for EU's fælles visumpolitik og indeholder også bestemmelser om en gensidighedsmekanisme, som bruges i tilfælde, hvor et tredjeland på positivlisten opretholder eller indfører en visumpligt for statsborgere fra en eller flere medlemsstater. Den første[3] og anden rapport om gensidighed med hensyn til visa[4] indeholder en fuldstændig beskrivelse af denne mekanisme.

I sin tredje rapport[5] fra 2007 konkluderede Kommissionen, at dialogen med tredjelande som led i den nye gensidighedsmekanisme havde vist sig at være effektiv. Der var skabt fuld gensidighed over for New Zealand og Mexico. Der var også gjort fremskridt i dialog med Australien. Desuden forventedes det, at der snart ville blive indledt forhandlinger om en overordnet visumfritagelsesaftale med Brasilien. Med hensyn til Canada og USA konkluderede Kommissionen dog, at der ikke var gjort væsentlige fremskridt. Hvis denne situation fortsatte, kunne det overvejes at træffe passende gengældelsesforanstaltninger.

I sine konklusioner af 18. september 2007 noterede Rådet sig Kommissionens rapport og anførte, at Rådets kompetente organer vil fortsætte drøftelserne.

I denne fjerde rapport gøres der status over den indsats, som Kommissionen siden september 2007 har gjort over for de tredjelande på positivlisten, som bliver ved med at kræve visum af statsborgere fra en eller flere medlemsstater.

II. Resultater, der er opnået siden Kommissionens tredje rapport om gensidighed

Efter at have fremlagt den tredje rapport for Rådet den 18. september 2007 genoptog Kommissionen aktivt sine bestræbelser.

1. Fuld gensidighed er nu en realitet

1.1. Israel

Meddelelse: Rumænien

Den 1. marts 2008 trådte "Bekendtgørelse om indrejse i Israel" (visumfritagelse) (ændring 5768-2008) i kraft. Ifølge denne bekendtgørelse er alle rumænske statsborgere fritaget for visumpligt, når de indrejser i Israel med henblik på et kortvarigt ophold.

Vurdering

Der er nu skabt fuld gensidighed med hensyn til visumfritagelse over for alle medlemsstaterne og de associerede Schengenlande.

1.2. Malaysia

Meddelelse: Bulgarien

Den 21. januar 2008[6] meddelte Bulgarien Kommissionen, at bulgarske statsborgere fra den 18. december 2007 er fritaget for visumpligt, når de indrejser i Malaysia med henblik på et kortvarigt ophold.

Vurdering

Der er nu skabt fuld gensidighed med hensyn til visumfritagelse over for alle medlemsstaterne og de associerede Schengenlande.

1.3. Paraguay

Meddelelse: Bulgarien og Rumænien

Bulgarien har meddelt Kommissionen, at en visumfritagelsesaftale mellem Bulgarien og Paraguay, som blev underskrevet den 17. marts 2006, trådte i kraft den 27. marts 2008[7]. Som følge heraf behøver bulgarske statsborgere ikke at være i besiddelse af et visum, når de indrejser i Paraguay med henblik på et kortvarigt ophold. Den 10. august 2007 meddelte Paraguays myndigheder Kommissionen, at rumænske statsborgere i henhold til decreto nr. 1038 af 17. maj 2007 ikke behøver at være i besiddelse af et visum, når de indrejser i Paraguay.

Vurdering

Der er nu skabt fuld gensidighed med hensyn til visumfritagelse over for alle medlemsstaterne og de associerede Schengenlande.

2. Yderligere fremskridt med hensyn til gensidighed siden rapporten af 13. september 2007

2.1. Australien

Den nuværende situation

Australien kræver en ETA (Electronic Travel Authority) for statsborgerne fra 14 medlemsstater (Belgien, Danmark, Tyskland, Grækenland, Spanien, Frankrig, Italien, Luxembourg, Malta, Nederlandene, Østrig, Portugal, Finland og Sverige) og fra Island og Norge.

Der kræves et e-visum (e676) for statsborgerne fra 11 medlemsstater (Bulgarien, Tjekkiet, Estland, Cypern, Letland, Litauen, Ungarn, Polen, Rumænien, Slovenien og Slovakiet). Statsborgerne fra alle disse 11 medlemsstater nyder godt af den såkaldte "autogrant"–facilitet (nærmere oplysninger om e-visum og "autogrant"-faciliteten kan findes i bilag 2 til den første rapport om gensidighed med hensyn til visa[8]).

Foranstaltninger, som er truffet for at opnå gensidighed

Siden offentliggørelsen af rapporten den 13. september 2007 har Australien givet de resterende fire medlemsstater "autogrant"-facilitetstatus: Slovakiet fra den 20. marts 2008 og Bulgarien, Polen og Rumænien fra den 16. juni 2008.

Australien udsatte indførelsen af eVisitors-systemet fra medio 2008 til oktober 2008. Alle medlemsstaterne, herunder de associerede Schengenlande, uanset deres nuværende status, vil være de første lande, som vil komme til at nyde godt af dette eVisitors-system.

Ifølge de oplysninger, som det australske Department of Immigration and Citizenship (DIAC) har indsendt, gælder følgende for eVisitors-systemet:

- eVisitor er en tilladelse til at besøge Australien til turist- og erhvervsformål i en periode på højst tre måneder for hver indrejse.

- eVisitor vil være gyldig i 12 måneder fra udstedelsesdatoen.

- Ansøgninger om eVisitor indgives online og er gratis.

Vurdering

Kommissionen glæder sig over, at Bulgarien, Polen, Rumænien og Slovakiet nu er omfattet af "autogrant"-faciliteten. Det betyder, at alle medlemsstaterne enten nyder godt af "autogrant"-faciliteten eller skal have en ETA.

Kommissionen ser frem til, at eVisitors-ordningen bliver gennemført, da det vil medføre ligebehandling af alle medlemsstaterne. Kommissionen vil dog nøje overvåge gennemførelsen af eVisitors-systemet for at sikre, at det også garanterer ligebehandling i praksis. Når alle oplysningerne om eVisitors-systemet foreligger, vil Kommissionen udarbejde en vurdering af, om systemet svarer til Schengen-visumansøgningsprocessen som defineret i de fælles konsulære instrukser.

2.2. Brasilien

Den nuværende situation

Statsborgere fra fem medlemsstater, nemlig Cypern, Estland, Letland, Litauen og Malta, skal stadig have visum, når de indrejser i Brasilien.

Ved verbalnote nr. 9752 af 7. november 2007[9] meddelte Rumænien Kommissionen, at rumænske statsborgere fra den 11. november 2007 er fritaget for visumpligt i forbindelse med transit og kortvarige ophold som følge af ikrafttrædelsen af aftalen mellem Rumæniens regering og Den Føderative Republik Brasiliens regering om ophævelse af visumpligten.

Foranstaltninger, som er truffet for at opnå gensidighed

Den 18. april 2008 vedtog Rådet en afgørelse om bemyndigelse af Kommissionen til at indlede forhandlinger om indgåelse af en aftale om visumfritagelse for korte ophold mellem Det Europæiske Fællesskab og Brasilien. Den 2. juli 2008 mødtes Kommissionen med den brasilianske repræsentation ved EU for at indlede forhandlinger om en aftale om visumfritagelse for korte ophold. På mødet blev parterne enige om en dagsorden for videreførelse af disse forhandlinger med henblik på at underskrive aftalen hurtigst muligt.

Vurdering

Kommissionen glæder sig over, at der er indledt forhandlinger om en aftale om visumfritagelse for korte ophold, og vil gøre alt, hvad den kan, for at indgå aftalen hurtigst muligt.

2.3. Brunei Darussalam

Den nuværende situation

Alle medlemsstaterne og de associerede lande nyder godt af en visumfritagelse på 30 dage.

Foranstaltninger, som er truffet for at opnå gensidighed

Ved verbalnote nr. 3668 af 22. april 2008 meddelte Rumænien Kommissionen, at rumænske statsborgere fra den 1. februar 2008 er fritaget for visumpligt for ophold på op til 30 dage som følge af den beslutning, som Brunei Darussalams regering har truffet om afskaffelse af visumpligten. Ifølge hjemmesiden for Brunei Darussalams udenrigsministerium er alle medlemsstaterne og de associerede lande omfattet af en visumfritagelse for ophold på op til 30 dage.

Vurdering

Brunei Darussalam giver visumfritagelse i 30 dage til de fleste af de lande, som det har en visumfritagelsesaftale med. Ifølge oplysningerne på hjemmesiden for Brunei Darussalams udenrigsministerium findes der kun en aftale om visumfritagelse i 90 dage for indehavere af almindelige amerikanske maskinlæsbare pas. Da statsborgere fra ét tredjeland nyder godt af en gunstigere ordning, vil Kommissionen anmode om nærmere oplysninger fra myndighederne i Brunei Darussalam om denne forskelsbehandling, og den vil drøfte situationen med Brunei Darussalam, når den har modtaget disse oplysninger.

2.4. Canada

Den nuværende situation

Der er stadig visumpligt for bulgarske og rumænske statsborgere.

Foranstaltninger, som er truffet for at opnå gensidighed

Siden rapporten fra 2007 har Canada ophævet visumpligten for statsborgere fra seks medlemsstater: for Tjekkiet og Letland den 31. oktober 2007 og for Ungarn, Litauen, Polen og Slovakiet den 29. februar 2008. Med hensyn til Litauen og Polen er det fra den 1. januar 2009 kun de statsborgere, som har biometriske pas, der vil kunne rejse til Canada uden visum.

En canadisk delegation aflagde tekniske besøg i Rumænien fra den 14. til den 16. april 2008 og i Bulgarien den 17. og den 18. april 2008 for at drøfte situationen vedrørende visumpligt. De endelige rapporter om disse tekniske besøg forventes at være færdige i august 2008.

Vurdering

Kommissionen glæder sig over ophævelsen af visumpligten for statsborgere fra Tjekkiet, Ungarn, Letland, Litauen, Polen og Slovakiet. Kommissionen vil fortsætte drøftelserne med Canada med henblik på at ophæve visumpligten for Bulgarien og Rumænien. Kommissionen vil også arbejde på at opnå de samme rettigheder for alle statsborgere fra EU-medlemsstaterne, uanset hvilken status deres pas har, for at opnå fuld gensidighed med Canada.

3. Ingen fremskridt med hensyn til gensidighed siden rapporten af 13. september 2007

3.1. Japan

Den nuværende situation

Der er stadig visumpligt for rumænske statsborgere.

Foranstaltninger, som er truffet for at opnå gensidighed

Ved brev af 10. april 2008 meddelte den japanske ambassadør ved Den Europæiske Union Kommissionen, at de japanske myndigheder er i gang med at undersøge muligheden for at træffe foranstaltninger til at udvide visumfritagelsen til også at omfatte rumænske statsborgere i forbindelse med kortvarige ophold i Japan. De japanske myndigheder opfordrede Kommissionen og Rumænien til at samarbejde om indhentning af relevante oplysninger for at fjerne nogle af de japanske myndigheders betænkeligheder, inden visumfritagelsen udvides.

Vurdering

Kommissionen har noteret sig det japanske svar, som blev sendt den 10. april 2008, men ser frem til et fuldstændigt svar på sit eget notat fra juli 2007. I overensstemmelse med den tekst, som man blev enige om på topmødet mellem EU og Japan i 2008, gentager Kommissionen sin anmodning om fuld gensidighed med hensyn til visumfritagelse for statsborgere fra alle EU-medlemsstaterne, og den understreger, at lederne fra både EU og Japan lagde stor vægt på, at dette problem skulle løses.

3.2. Panama

Den nuværende situation

Der er stadig visumpligt for bulgarske og rumænske statsborgere.

Foranstaltninger, som er truffet for at opnå gensidighed

Som svar på verbalnoter af 5. juli 2007 og 10. april 2008, hvori Panama blev anmodet om at ophæve visumpligten for bulgarske og rumænske statsborgere, meddelte Panamas myndigheder den 7. maj 2008, at de administrative procedurer for ophævelse af visumpligten for rumænske og bulgarske statsborgere var blevet indledt.

Vurdering

Panamas myndigheder har bekræftet, at de har til hensigt at ophæve visumpligten for bulgarske og rumænske statsborgere, og har indledt deres interne procedurer med henblik herpå. Kommissionen mener, at Panamas myndigheder bør have en rimelig frist til at afslutte disse administrative procedurer. Denne proces bør dog overvåges nøje for at tilskynde til, at dette udestående problem med visumgensidighed bliver løst hurtigt.

3.3. Singapore

Den nuværende situation

Visumfritagelsen er begrænset til ophold på 30 dage ved ankomst ad luftvejen og 14 dage ved ankomst ad søvejen eller over land; denne periode kan forlænges lokalt med to perioder på 30 dage i overensstemmelse med den generelle visumfritagelsesordning. Statsborgerne fra tre lande (Australien, Sydkorea og USA) har dog ret til et ophold på 90 dage i Singapore.

Foranstaltninger, som er truffet for at opnå gensidighed

Den 13. februar 2008 indbød Kommissionen Singapores myndigheder til et møde på teknisk plan for at drøfte mulighederne for at genindføre fuld gensidighed i overensstemmelse med den linje, som blev foreslået i den tredje rapport om gensidighed, nemlig enten en unilateral visumfritagelse på tre måneder eller indgåelse af en visumfritagelsesaftale.

Den 1. april 2008 meddelte Singapores myndigheder Kommissionen, at der ikke ville blive foretaget nogen ændringer i deres visumprogram. Desuden påpegede de, at der forhandles om visumfritagelsesaftaler med Tjekkiet, Estland og Bulgarien for at gøre det muligt for statsborgere fra disse medlemsstater at indrejse i Singapore i en periode på 90 dage, uden at de behøver at ansøge om forlængelse. Tjekkiet og Bulgarien meddelte Kommissionen, at der ikke på nuværende tidspunkt er forhandlinger med Singapore. Estland har ikke givet nogen oplysninger.

Vurdering

Kommissionen beklager, at Singapore ikke har indrømmet EU-borgere et visumfrit ophold på tre måneder, mens statsborgere fra Singapore nyder godt af et visumfrit ophold på "tre måneder inden for seks måneder" i EU. Desuden skal Kommissionen bemærke, at der ikke er tegn på, at visumfritagelsen for EU-borgere vil nå op på niveau med de tre lande, som nyder godt af en gunstigere ordning.

Kommissionen foreslår derfor, at man, mens oplysningerne fra Singapore og medlemsstaterne vedrørende forhandlingerne om visumfritagelsesaftaler analyseres, overvejer at indføre gengældelsesforanstaltninger i overensstemmelse med artikel 1, stk. 4, i Rådets forordning 539/2001.

3.4. USA

Den nuværende situation

Der er stadig visumpligt for bulgarske, tjekkiske, estiske græske, cypriotiske, lettiske, litauiske, ungarske, maltesiske, polske, rumænske og slovakiske statsborgere.

Foranstaltninger, som er truffet for at opnå gensidighed

Kommissionen fortsatte med aktivt at drøfte spørgsmålet om manglende gensidighed med de amerikanske myndigheder på teknisk og politisk plan, bl.a. på trojkamøderne mellem EU og USA om retlige og indre anliggender den 10. og 11. december 2007 og den 12. og 13. marts 2008 og topmødet mellem EU og USA den 10. juni 2008.

Den 30. januar 2008 gav de amerikanske myndigheder Kommissionen to udkast til aftalememoranda, som USA havde til hensigt at underskrive med henholdsvis de lande, som har ansøgt om optagelse i visumfritagelsesprogrammet, og de lande, som allerede er med i programmet. Udkastet til aftalememoranda indeholdt en række elementer, som hører ind under Fællesskabets ansvarsområde, bl.a. det elektroniske system for rejsetilladelser (ESTA), forbedrede standarder for rejsedokumenter og videregivelse af oplysninger, som er fremkommet som følge af Schengenreglerne.

Den 12. marts 2008 accepterede De Faste Repræsentanters Komité (Coreper) at anvende en dobbelt strategi: " For at gøre det muligt at optage alle EU-medlemsstaterne i det amerikanske visumfritagelsesprogram er det blevet besluttet, at medlemsstaterne kan indgå eller udvikle bilaterale forpligtelser over for USA. I den forbindelse er det underforstået, at fællesskabsretten vil blive overholdt, og at Kommissionen vil blive holdt fuldt underrettet. Den fællesskabsstrategi, som Kommissionen skal forhandle om, vil følge den fælles strategi, som man nåede til enighed om den 5. marts 2008. " På trojkamødet mellem EU og USA om retlige og indre anliggender den 12. og 13. marts 2008 udtrykte EU og USA i en erklæring enighed om, at de ville følge denne dobbelte strategi: " De spørgsmål, som falder ind under det nationale ansvarsområde, vil blive drøftet med de nationale myndigheder, mens de spørgsmål, som falder ind under EU's ansvarsområde, vil blive drøftet med EU-myndighederne. "

Med hensyn til EF-USA-delen af denne dobbelte strategi vedtog Rådet den 18. april 2008 et mandat, som giver Kommissionen mulighed for at forhandle om en aftale mellem Det Europæiske Fællesskab og USA om visse betingelser for adgang til det amerikanske visumfritagelsesprogram i overensstemmelse med Section 711 i "Implementing Recommendations of the 9/11 Commission Act of 2007". I overensstemmelse med dette mandat udarbejdede Kommissionen et udkast til en aftale mellem Fællesskabet og USA, som medlemsstaterne tilsluttede sig. Formålet med denne aftale er at registrere overholdelsen af de amerikanske retlige krav, som falder ind under Fællesskabets kompetence, vedrørende indrejse eller fortsat deltagelse i visumfritagelsesprogrammet. Dette udkast til aftale blev brugt som grundlag for det første møde mellem Kommissionen og de amerikanske myndigheder den 29. april 2008 om de betingelser i det amerikanske visumfritagelsesprogram, som falder ind under Fællesskabets kompetence. På mødet bekræftede USA, at man er indstillet på at samarbejde om udviklingen af fællesskabsstrategien.

Udveksling af oplysninger er et af de punkter, som de amerikanske myndigheder lægger særlig vægt på inden for fællesskabsstrategien. På grund af juridiske begrænsninger mener Kommissionen og medlemsstaterne dog ikke, at det er muligt at udveksle oplysninger fra EU's databaser (f.eks. Eurodac og SIS) med tredjelande. Kommissionen er dog villig til parallelt hermed at undersøge mulighederne for udveksling af oplysningerne med de amerikanske myndigheder yderligere. Dette blev gentaget i det brev, som næstformand Jacques Barrot sendte den amerikanske minister for indenrigssikkerhed, Michael Chertoff, den 25. juni 2008, hvori han beskrev behovet for at opfylde de amerikanske juridiske krav, som falder ind under Fællesskabets ansvarsområde (hjemsendelse, forbedrede rejsedokumenter og bedre sikkerhed i lufthavnene), med hensyn til optagelse eller fortsat deltagelse i visumfritagelsesprogrammet. USA har endnu ikke besvaret dette brev.

Som led i fællesskabsstrategien skal Kommissionen også vurdere, om rejsetilladelsen under ESTA svarer til visumpligt eller ej. Den 9. juni 2008 blev en midlertidig lov, en såkaldt Interim Final Rule, vedrørende ESTA offentliggjort i Federal Register. Kommissionen vil på grundlag af denne Interim Final Rule fremlægge sin midlertidige vurdering af, om ESTA svarer til Schengen-visumansøgningsprocessen som defineret i de fælles konsulære instrukser, sammen med en analyse af, hvilke implikationer ESTA har for beskyttelsen af personoplysninger. Kommissionen vil dog først kunne fremlægge en endelig vurdering, når den endelige lov (Final Rule) er blevet offentliggjort i Federal Register, dvs. 60 dage før den træder i kraft.

Med hensyn til bilaterale aftaler har syv medlemsstater underskrevet et aftalememorandum med USA: Tjekkiet den 27. februar 2008, Estland og Letland den 12. marts 2008, Ungarn, Litauen og Slovakiet den 17. marts 2008 og Malta den 11. april 2008. Desuden underskrev Bulgarien den 17. juni 2008 en midlertidig erklæring med USA, som beskriver sikkerhedskravene i visumfritagelsesprogrammet. For at forbedre samarbejdet om terrorbekæmpelse, herunder samarbejdet mellem efterretningstjenesterne om udveksling af oplysninger om terrortrusler, ønsker USA at indgå bilaterale aftaler med visse medlemsstater. For eksempel underskrev Tyskland den 11. marts 2008 en aftale om forbedring af samarbejdet om forebyggelse og bekæmpelse af grov kriminalitet, og Ungarn underskrev den 20. maj 2008 en aftale med USA om udveksling af screeningoplysninger om kendte eller formodede terrorister.

Vurdering

Siden rapporten af 13. september 2007 har USA underskrevet aftalememoranda med syv medlemsstater og en midlertidig erklæring med en ottende medlemsstat; desuden har USA indledt forhandlinger om fællesskabsstrategien og offentliggjort den midlertidige lov om ESTA. Der er dog ikke nogen yderligere medlemsstater, som er kommet med i visumfritagelsesprogrammet. EU og USA har gentagne gange bekræftet, at deres fælles mål er hurtigst muligt at opnå sikre, visumfrie rejser mellem medlemsstaterne og USA i fuld overensstemmelse med den gældende lovgivning. Dette blev senest gentaget på topmødet mellem EU og USA den 10. juni 2008, hvor det i den fælles topmødeerklæring hedder: " Vi vil samarbejde om at forbedre sikkerheden for visumfrie rejser, og USA ønsker stadig at udvide sit visumfritagelsesprogram til alle EU-medlemsstaterne så hurtigt som muligt, herunder optage yderligere EU-medlemsstater i visumfritagelsesprogrammet i år. "

I lyset af ovenstående mener Kommissionen, at det, hvis USA ikke opfylder sine løfter om at optage yderligere EU-medlemsstater i visumfritagelsesprogrammet inden årets udgang, må overvejes at træffe passende foranstaltninger over for USA for at fremskynde processen hen imod fuld gensidighed. Kommissionen vil foreslå gengældelsesforanstaltninger, f.eks. midlertidig genindførelse af visumpligt for amerikanske statsborgere med diplomatpas og tjenestepas/officielle pas fra den 1. januar 2009, medmindre yderligere EU-medlemsstater er blevet optaget i visumfritagelsesprogrammet inden udgangen af 2008. Denne midlertidige foranstaltning vil så blive ophævet, når der er opnået konkrete fremskridt hen imod gensidighed med hensyn til visa over for USA. Hvad angår ESTA, vil Kommissionen fremlægge en foreløbig vurdering og en endelig vurdering, når den amerikanske "Final Rule" offentliggøres i Federal Register.

III. Konklusion

Efter Kommissionens mening har dialogen med tredjelande siden den sidste rapport af 13. september 2007 som led i den nye gensidighedsmekanisme endnu en gang vist sig at være effektiv. Der er opnået fuld gensidighed med hensyn til visa med yderligere tre tredjelande (Israel, Malaysia og Paraguay). Desuden har Kommissionen opnået store fremskridt i dialogen med Canada, hvor der nu kun er visumpligt for Bulgarien og Rumænien. I dialogen med Australien har Kommissionen sikret alle medlemsstaterne adgang til "autogrant"-faciliteten og ligebehandling af alle medlemsstaterne fra oktober 2008. Gennemførelsen af det australske eVisitors-system vil dog blive overvåget nøje. Der er indledt forhandlinger om en visumfritagelsesaftale for kortvarige ophold mellem Det Europæiske Fællesskab og Brasilien med henblik på at skabe fuld gensidighed med hensyn til visa i forhold til Brasilien.

Der er ikke gjort fremskridt i forhold til Japan, Panama, Singapore og USA. Med hensyn til Singapore foreslår Kommissionen, at der indføres gengældelsesforanstaltninger, hvis der ikke er opnået fuld gensidighed inden for en rimelig frist.

Med hensyn til USA er der ikke gjort konkrete fremskridt på trods af alle de bestræbelser, som Kommissionen og de enkelte medlemsstater har gjort, og USA's løfter om at optage yderligere EU-medlemsstater i visumfritagelsesprogrammet i år. Kommissionen vil derfor foreslå gengældelsesforanstaltninger – f.eks. midlertidig genindførelse af visumpligt for amerikanske statsborgere med diplomatpas og tjenestepas/officielle pas – fra den 1. januar 2009, hvis der ikke er sket fremskridt. Med hensyn til det amerikanske ESTA vil Kommissionen udarbejde en foreløbig vurdering og en endelig vurdering, når den amerikanske "Final Rule" offentliggøres i Federal Register.

Fordi det er så vigtigt at skabe fuldstændig gensidighed, vil Kommissionen på ny aflægge rapport til Europa-Parlamentet og Rådet senest den 30. juni 2009, selv om den i medfør af artikel 1, stk. 5, i Rådets forordning (EF) nr. 851/2005 ikke formelt har pligt til at aflægge en sådan rapport før den 30. juni 2010.

[1] EFT L 81 af 21.3.2001, s. 1.

[2] EUT L 141 af 4.6.2005, s. 3.

[3] KOM(2006) 3 endelig.

[4] KOM(2006) 568 endelig.

[5] KOM(2007) 533 endelig.

[6] EUT C 62 af 7.3.2008, s. 2.

[7] Vi afventer den officielle meddelelse fra Bulgarien.

[8] KOM(2006) 3 endelig.

[9] EUT C 19 af 25.1.2008, s. 1.